Eldri eftirlitstrýstpumpa til dampketlar Søga Arbeiðseftirlitið í Føroyum hevur sín uppruna í gamla‘ Fabrikstilsynet’ og‘ Dampkedeltilsynet’ frá 1870 árunum. Arbeiðsmarknaðarmál vóru millum fyrstu føroysku málsøkini, sum vóru yvirtikin aftaná heimastýrislógin kom í gildi í 1948. Arbeiðseftirlitið bleiv sett á stovn við løgtingslóg nr. 58 frá 24. mai 1974 um arbeiðaravernd, og fór at virka frá 1975. Arbeiðseftirlitið avloysti tá gamla‘ Maskineftirlitið‘, og varð fyrstu árini partur av teknisku fyrisitingini hjá Landsstýrinum. Myndugleikin bleiv sjálvstøðugur almennur stovnur í fyrru helvt av 1980’ unum. Fyrsti stjórin varð Eli Davidsen. Í seinnu helvt av 1980 árunum vaks játtanin hjá Arbeiðseftirlitinum munandi, og varð deilt sundur í deildir kring landið. Stórar sparingar vóru tó framdar fyrst í 1990 árunum. Hetta hevði við sær at deildirnar kring landið stongdu, og at stovnurin seinri var savnaður í Tórshavn. Tá nýggi bygnaðurin í landsfyrisitingini var settur í gildi síðst í 1990 árunum, gjørdist Arbeiðseftirlitið partur av málsræðinum hjá nýggja Vinnumálaráðnum. Í 2000 avloysti nýggja arbeiðsumhvørvislógin gomlu arbeiðaraverndarlógina frá 1974. Nýggja lógin breiðkaði virkisøkið hjá stovninum munandi. Í 2011 varð Arbeiðseftirlitið gjørt til part av Heislufrøðiligu starvstovuni. Brunaeftirlitið, tá Brunaumsjón Landsins, var sett á stovn í 1986, við heimild í løgtingslóg nr. 78 frá 12. juni 1986 um eldsbruna o. a. Fyrstu nógvu árini var myndugleikin skipaður sum ein deild hjá Landsverkfrøðingastovninum, men varð seinri egin stovnur. Aftaná fleir umskipanir á tilbúgvingarøkinum gjørdist stovnurin partur av VØRN, við heitinum‘ Brunaeftirlitið’. Sambært nýggja málsøkjabýtinum frá september 2015 vóru Arbeiðseftirlitið og Brunaeftirlitið flutt frá ávikavist Vinnumálaráðnum og Fiskimálaráðnum til Samferðslumálaráðið. Frá og við mai 2017 eru Arbeiðseftirlitið og Brunaeftirlitið eru løgd saman og skipað í ein sjálvstøðugan stovn, ið hevur fingið navnið‘ Arbeiðs- og brunaeftirlitið’. Stovnurin er partur av Samferðslumálaráðnum